EKMK Heade Tavade Koodeks

1. Koja liikmel on kohustus järgida Eesti Kinnisvaramaaklerite Koja (edaspidi: Koda) põhikirja ja teisi Koja poolt kehtestatud ettekirjutisi (tegevusstandardid, kutseoskuste nõuded ja muud kehtestatud dokumendid).
2. Koja liige, tuvastanud Koja Heade Tavade Koodeksi (edaspidi: Koodeks) rikkumise Koja teise liikme poolt, on kohustatud teist Koja liiget eksimusest teavitama ning põhjendama oma arvamust.
3. Koja liige, kelle õigusi on tulenevalt Koja põhikirjast või Koodeksist rikutud, on esmajärjekorras kohustatud pöörduma Koja juhatuse poole, kes vajadusel edastab kaasuse Aukohtule. Pärast juhatuse otsuse või Aukohtu lahendi saamist on Koja liikmel õigus pöörduda avalikkuse ja meedia poole.
4. Koja liikmel on kohustus säilitada tema valduses oleva kliendiinformatsiooni konfidentsiaalsus kliendiga kokku lepitud määral, v.a. juhtudel, mis tulenevad seadusandlusest.
5. Koja liige avaldab kliendile tehingu kohta kogu temale teadaoleva, tehingut puudutava informatsiooni.
6. Koja liige kasutab tööülesandeid täites oma täielikku nime ja tööandja nime või maakleriteenuse osutamiseks sõlmitud lepingupartneri nime.
7. Koja liikmel on heaks tavaks reklaamida ennast meedias ja mujal kui Koja liiget.
8. Koja liige ei võta ette või ei jätka tehingut, kui selgub, et selle kvaliteetseks ja heade tavade kohaseks läbiviimiseks puuduvad tal vajalikud teadmised ja oskused.
9. Koja liige ei anna kinnisvaraobjektide ja kinnisvaraturu kohta tahtlikult valeinformatsiooni.
10. Koja liige ei esine avalikkuse ees Koda, selle teisi liikmeid, juhatust, Aukohust ja funktsionääre halvustavate avaldustega.
11. Koja liige ei avalda enda ja oma teenuste kohta eksitavat reklaami.
12. Koja liige ei tohi tahtlikult põhjustada ega soodustada arusaamatuste ja väärarusaamade tekkimist suhtlemisel kliendi või Koja teiste liikmetega.
13. Koja liige ei tohi ära kasutada kliendi ebapiisavaid teadmisi tehingu läbiviimisest, seadusandlusest ja turuolukorrast.
14. Koja liikmel ei ole õigust nõuda kliendilt lisaks kokkulepitud vahendustasule kingitusi või rahalisi makseid.
15. Koja liige peab tundma kinnisvara puudutavat seadusandlust.
16. Koja liige on kohustatud avalikkuse ees kaitsma oma eriala head nime.
17. Koja liige on kohustatud tegutsema eelkõige lepingulises suhtes oleva kliendi huvides.
18. Koja liige tohib võtta tehingu vahendustegevuse eest tasu ainult siis, kui lepingu osapooled on selles kokku leppinud.
19. Koja liige peab alati soovitama seaduste ja üldiste eetikanormide järgimist ning vajadusel soovitama professionaalse juriidilise abi kasutamist.
20. Koja liige järgib tava, et kõik finantskohustustega seotud kokkulepped oleksid vormistatud kirjalikult ja et kokkuleppe sisu oleks selgelt väljendatud.
21. Käesolevast Koodeksist, Koja põhikirjast ja Koja poolt kehtestatud ettekirjutustest tulenevaid eksimusi menetleb ja heade tavade osas mõistab õigust ning vajadusel rakendab sanktsioone Koja Aukohus. Koja Aukohtu poole võivad pöörduda kõik isikud, kelle arvates Koja liige on eksinud Koodeksi vastu.
22. Koja liige jagab hea tava kohaselt maakleritasu teise Koja liikmega eelnevalt kokkulepitud ühiselt osutatud teenuse eest.